钦定古今图书集成/理学汇编/文学典/第151卷 > 《请复接本之规疏》孙承泽
## 钦定古今图书集成/理学汇编/文学典/第151卷 > 《请复接本之规疏》孙承泽

窃照《本章》者，臣工所以代面对而陈其衷悃也。一经
圣断，大政大法于是寄焉，事綦重也。臣于辛未观政
户部，犹见红本发下各部司官轮流候接。日当晡时，
内臣捧至会极门东庑，各官雁行序立，挨次接领，体
统严肃，制甚称善。及臣初入垣掖，事犹如故。迩因机
务殷繁，发无定时，于是六曹不复接本，或早或暮，但
凭会极门内臣发之锦衣直房。直房散与各垣吏役，
遂失当年之制。臣按祖宗朝，凡红本发科，犹必令部
堂一员亲至垣中画本尾署小押，所以防奸杜弊，如
此其严也。况未到科之前，收授一凭下役，岂所以重
王言而尊典制？臣并有请者。皇上励精图治，寒暑罔
渝，凡系紧要本章，无不朝上夕报，亦有不能即奉纶
音者，或以事体稍缓，无妨徐发。但拜疏之人，计日而
数赍奏之，使延颈以望。时日稍稽，妄生揣意。当此中
外多艰，正赖臣工黾勉效职。傥因此而署位，开因循
之渐，事体生丛脞之端，防患于微，贻忧滋大。况天“下
事无大小，以敬心持之，则小者亦大；事无缓急，以精
力图之，则缓者亦急。”此《大易》所以重行健而自强不
息也。并望采纳施行。